Lengvarský, Vladimír, minister zdravotníctva SR (2022-06-23):
Ďakujem pekne. Vážený pán predsedajúci, vážený pán poslanec, dovoľte mi prečítať odpoveď pána ministra Samuela Vlčana, ktorého zastupujem. Ďakujem za položenú otázku a skúsim na ňu odpovedať čo najstručnejšie. Vzhľadom k tomu, že mi bola otázka položená trikrát budem odpovedať naraz na všetky tri otázky. Ja iba čítam. V prvom rade si dovolím poznamenať, že som sa zúčastnil na stretnutí so všetkými stavovskými organizáciami v rezorte a vždy som sa snažil hľadať efektívne riešenia pre problémy, ktoré boli na stretnutiach predložené. Nie je pravda, že farmári a lesníci blokovali cestný prechod Dargov. Cestný prechod bol blokovaný šiestimi zástupcami jedinej stavovskej organizácie IPIF, ktorá sa domáhala stretnutia pred samotnou blokáciou. Stretnutie sa uskutočnilo, o čom som informoval aj predsedu vlády Slovenskej republiky. Na stretnutie, bohužiaľ, táto organizácia predložila nesplniteľné požiadavky. Ich splnením by som porušil zákony Slovenskej republiky alebo vedome vytvoril konflikt záujmov. Len pre ilustráciu vyberiem tri požiadavky. Po prvé, byť nehlasujúcim členom vedenia ministerstva, porady vedenia ministerstva, byť nehlasujúcim členom porady PPA a byť členom Rady SPF. Vážený pán poslanec, asi sám uznáte, že nebolo možné vyhovieť takto položeným požiadavkám a okrem toho, že nie je v kompetencii ministra pôdohospodárstva a rozvoja vidieka určovať generálnemu riaditeľovi PPA členov porady vedenia, určite nemôžme menovať za člena Rady Slovenského pozemkového fondu zástupcu žiadnej stavovskej organizácie, hlavne ak členov Rady schvaľuje vláda Slovenskej republiky a Národná rada, o čom iste viete. Vedenie ministerstva tvorí minister, štátni tajomníci, GTSÚ a generálni riaditelia a riaditeľky sekcií. Ani najväčšia stavovská organizácia zriadená zákonom SPPK nie je členom porady vedenia. Ak mi táto skupina vyčítala nízku mieru intenzity pomoci v systémoch dotácií, musím povedať, že v Slovensku ho využíva horný strop miery intenzity pomoci, ktorý je definovaný úplne jasne v nariadení Európskej únie, a na rozdiel napríklad od Českej republiky, kde štát prepláca z druhého piliera výlučne úrokovú sadzbu a po treťom roku istú drobnú časť istiny, na Slovensku je preplácané od 50 do 75 % istiny a tento strop nie je možné na národnej úrovni zvýšiť. Toto je ďalší príklad nezmyselných požiadaviek bez základných znalostí práva Európskej únie, národného práva aj elementárnych podmienok dotačnej schémy. Dovoľte mi pripomenúť, že som to bol práve ja ako jediný minister pôdohospodárstva, ktorý vymyslel a zaviedol a na pôde Európskej komisie obhájil tzv. cenové katalógy. Práve ich zavedením sa ruší pre poľnohospodárov najzložitejšia a administratívne najobsiahlejšia časť prípravy žiadosti o dotácie, a síce verejné obstarávanie, čím som zásadne nielen zjednodušil, ale aj zaviedol vysokú mieru transparentnosti a predvídateľnosti pri poskytovaní dotácií a zvýšil mieru hospodárnosti na maximum, za čo sme získali prejav uznania zo strany Európskej únie dokonca na zasadnutí Výboru Európskeho parlamentu pre kontrolu rozpočtu. Ak tieto moje kroky vníma táto konkrétna organizácia, ktorej členmi sú aj aktuálne trestne stíhaní poberatelia dotácií za najtemnejšie doby rezortu, ako moje zlyhanie, je to, samozrejme, ich slobodná vôľa. Ja to ako zlyhanie nevidím, naopak, som na svoju prácu a na prácu svojich kolegov patrične hrdý, ale nepríde mi skutočne správne, aby tu na pôde zákonodarnej moci mali svojho zástupcu alebo hovorcu. Vážený pán poslanec, som kedykoľvek pripravený s vami osobne prejsť ako nezmyselné požiadavky tejto organizácie, tak všetky aktivity, ktoré sme vykonali pre očistu rezortu a naplnenie cieľov programového vyhlásenia vlády. Ďakujem za pozornosť.